घोडा दौड प्रतियोगिता : चौध वर्षीया किशोरी पनि सहभागी
फूलपातीको दिनको अवसर पारेर मनाइदैआएको घोडा दौड प्रतियोगिता यो पटक पनि सम्पन्न भएको छ ।  कर्णाली कला तथा सास्कृतिक संरक्षण मञ्च जुम्लाको आयोजना तथा चन्दननाथ नगरपालिका र पशुसेवा तथा पशुअस्पताल जुम्लाको प्रायोजनमा घोडा दौड प्रतियोगिता सम्पन्न गरिएको हो ।
नेत्र शाहीजुम्ला, कात्तिक ५ गते । फूलपातीको दिनको अवसर पारेर मनाइँदै आएको घोडा दौड प्रतियोगिता यो पटक पनि सम्पन्न भएको छ ।  कर्णाली कला तथा सांस्कृतिक संरक्षण मञ्च जुम्लाको आयोजना तथा चन्दननाथ नगरपालिका र पशुसेवा तथा पशु अस्पताल जुम्लाको प्रायोजनमा घोडा दौड प्रतियोगिता सम्पन्न गरिएको हो ।खस संस्कृतिको परम्पराअनुसार दसैंको अवसर पारेर हरेक बर्ष फूलपातीका दिन दौडाउँदै आएको घोडा दौड यस पटक पनि सम्पन्न गरिएको छ । २७ वटा घोडा प्रतियोगिताका लागि दर्ता भएका आयोजकले जनाएको छ । कर्णाली कला तथा सांस्कृतिक संरक्षण मञ्चका अध्यक्ष आनन्द अधिकारीका अनुसार प्रतियोगितामा गुठिचौर गाउँपालिका १ निवासी विकास ऐडीको सेतो घोडा प्रथम, गुठिचौर गाउँपालिका १ कै मानबहादुर ऐडी द्वितीय र तृतीय गुठिचौर १ कै टेक बाेहोराको घोडा भएको छ । प्रतियोगितमा प्रथमलाई पाँच हजार, द्वितीयलाई तीन हजार र तृतीयलाई दुई हजार रुपियाँ पुरस्कार प्रदान गरिएको आयोजनकले जनाएको छ । यसैगरी घोडा दौड प्रतियोगितामा लामो समयपछि महिलाको सहभागिता भएको छ । तातोपानी गाउँपालिका ३ तिलाकोटकी सृष्टि कार्कीले यस पटक राजासिममा आयोजना गरेको घोडा दौड प्रतियोगितामा भाग लिनुभएको हो ।  १४ वर्षीया सृष्टिले आफू एक वर्षदेखि घोडा चढ्दै आएकाले प्रतियोगितामा भाग लिन पाएकोमा खुशी व्यक्त गर्नुभयो । उहाँलाई सान्त्वना स्वरुप एक हजार पाँचसय रुपियाँ पुरस्कार उपलब्ध गराइएको छ । वि.सं २०५८ सालमा जुम्ला विमानस्थल कालोपत्र हुनुपूर्व विमानस्थलमा घोडा दौड प्रतियोगिता हुदैआएको थियो । सो समयमा तातोपानीकै राधिका रावतले घोडा दौड प्रतियोगितामा भाग लिंदा मानिसहरु अचम्मित भएका थिए । जिल्ला समन्य समितिका प्रमुख गौरीनन्द आचार्यका अनुसार विमानस्थलमा पहिले जिल्ला पञ्चायत र बहुदलपछि जिल्ला प्रशासन कार्यालयको आयोजनामा घोडा दौड प्रतियोगिता हुने जानकारी दिनुभयो । त्यो बेला बाजागाजासहित फूलपाती ल्याउने र विमानस्थलको पूर्वतिर रहेको देवतीको मन्दिरमा पूजा गरिन्थ्यो । घोडा दौड प्रतियोगिता दशैंको खुशीयालीको अवसरमा मनाइँदै आउने संस्कृति भएको जानकारहरु बताउँछन् । सिंजा कनकासुन्दरी गाउँपालिका ३ लुडकु निवासी तुंगनाथ उपाध्यायका अनुसार दसैंको हर्षबढाइँको अवसरमा फूलपाती भित्र्याउने, घोडा दौडाउने प्रचलन जुम्लामा छ । उहाँका अनुसार तत्कालीन समयमा खस साम्राज्यको राजधानी सिंजा लासीपाटनमा घोडाको मेला लाग्ने गर्दथ्यो । त्यससँगै जुम्ला विमानस्थलमा घोडा दौड प्रतियोगिता सुरु गरिएको र हाल विमानस्थल कालोपत्रे भएपछि राजा सिममा घोडा दौडाउन सुरु गरिएको छ । 